ফারহান আখতারের ‘দিল চাহতা হ্যায়’ বলিউডে ব্রোম্যান্সের মাইলফলক। কিন্তু গল্পটা যখন বন্ধুত্বের, তখন মেল-বন্ধনই কেন? মেয়েদের বন্ধুত্ব কী দোষ করল? আলিয়া ভট্ট একবার প্রকাশ করে ফেলেছিলেন ইচ্ছেটা। ‘দিল চাহতা হ্যায়ে’র একটা ফিমেল সিক্যুয়েল হলে কেমন হয়? অভিনয়ের জন্য তাঁরা তিন বান্ধবী— অর্থাৎ তিনি নিজে, শ্রদ্ধা কপূর এবং পরিণীতি চোপড়া তো রয়েছেনই! ফারহান আখতার প্রথমে বোধহয় তেমন সিরিয়াসলি নেননি কথাটা। কিন্তু পরে আইডিয়াটা তাঁর মাথায় ঘুরতে থাকে। ভাবনাচিন্তাও শুরু করে দেন ‘দিল চাহতা হ্যায়ে’র ফিমেল সিক্যুয়েল নিয়ে।
এদিকে আলিয়ার আবার মাঝখানে শ্রদ্ধার সঙ্গে বন্ধুত্বে কিঞ্চিৎ চিড় ধরে গিয়েছে, সিদ্ধার্থ মলহোত্রের সঙ্গে শ্রদ্ধার ঘনিষ্ঠতার কারণে। সে জন্যই কিনা কে জানে, তিনি বলতে শুরু করেন ক্যাটরিনা কাইফের সঙ্গে ‘দিল চাহতা হ্যায়ে’র মতো ছবি করতে চান। ক্যাটরিনার পছন্দটা আবার অন্য রকম। ‘‘তাহলে তো সেই ছবিতে আরেকজন অভিনেত্রীকে থাকতে হবে! আমি আর আলিয়া বরং ‘থেলমা অ্যান্ড লুইসে’র মতো কিছু একটা করলে ভাল হয়,’’ বলেছিলেন তিনি। এতকিছুর মধ্যে ফারহান কিন্তু মেয়েদের নিয়ে ‘দিল চাহতা হ্যায়’ বানানোর পরিকল্পনায় অনড়। যদিও স্টারকাস্ট নিয়ে খুব বেশি কিছু এখনই জানা যাচ্ছে না।
এটা মেনে নিতেই হবে, যে বলিউড ছেলেদের বন্ধুত্বকে যেভাবে ছবির বিষয় বানিয়েছে, মেয়েদের বন্ধুত্বকে ততটাও নয়। তবে কয়েক বছর হল নির্মাতারা এই জঁরটাকে নিয়ে ভাবছেন। সেই ভাবনার ফলে জন্ম নিয়েছে বেশ কিছু ছবি। 
বীরে দি ওয়েডিং
শশাঙ্ক ঘোষ পরিচালিত ‘বীরে দি ওয়েডিং’ চার বান্ধবীর গল্প। করিনা কপূর খান, সোনম কপূর, স্বরা ভাস্কর এবং শিখা তালসানিয়া অভিনয় করছেন। করিনার কথায়, ছবিটা আদত ‘চিক ফ্লিক’। ‘‘পাশ্চাত্যে এ রকম ছবি হামেশাই হয়। কিন্তু এখানে চিক ফ্লিক বানানোর সাহস কারও নেই,’’ বলেছিলেন তিনি। বন্ধুত্বটা অবশ্য পরদার গণ্ডিতেই আটকে নেই। করিনা এবং সোনম আগে থেকেই বন্ধু। করিনার সঙ্গে ছবি সোশ্যাল মিডিয়ায় আপলোড করে তিনি লিখেছিলেন, ‘সিস্টারহুড যে কতটা জরুরি, তা তোমার চেয়ে ভাল কেউ বোঝে না। বেবো, তোমার সঙ্গে স্ক্রিনস্পেস ভাগ করাটা যে আমার জন্য কত বড় সম্মান’! যখন রটেছিল যে করিনা প্রেগন্যান্ট বলে ছবি ছেড়ে দিচ্ছেন, ঝাঁপিয়ে পড়ে প্রতিবাদ করেছিলেন সোনম। স্বরার সঙ্গেও সোনমের বন্ধুত্ব ‘রাঞ্ঝনা’র সময় থেকেই। পরদার বাইরের রসায়ন নিশ্চয়ই ছবিতেও ঝকমকিয়ে উঠবে!
ডোর
২০০৬ সালের ছবি। সে সময়ের প্রেক্ষাপটে রীতিমতো ব্যতিক্রমী। মীরার (আয়েষা তাকিয়া) স্বামীর খুনের অভিযোগে অভিযুক্ত জিনাতের (গুল পনাগ) স্বামী। মীরা ক্ষমা করলেই মুক্তি পাবে সে। মাফিনামা হাতে জিনাত বেরোয় মীরার খোঁজে। তাকে খুঁজে পায়ও। সাহস করে পরিচয় দিতে পারে না, কিন্তু মীরার সঙ্গে মনছোঁয়া বন্ধুত্ব গড়ে ওঠে তার— যে বন্ধুত্ব দু’জনকেই সাহায্য করে নতুন করে নিজেদের চিনতে। সব টুইস্ট-টার্ন পেরিয়ে ছবির শেষটাই মনে থেকে যায়— যেখানে মীরা জিনাতের হাতে তুলে দেয় তার স্বামীর ছাড়পত্র। আর জিনাত তাকে নিত্য-অপমানের পৃথিবী থেকে সরিয়ে নিয়ে যায়। বন্ধুরা আর আছে কী করতে?
অ্যাংরি ইন্ডিয়ান গডেসেস
এ ছবির আগাগোড়া জুড়ে শুধুই মেয়েদের বন্ধুত্ব! এক বান্ধবীর আসন্ন বিয়ে উপলক্ষে একঝাঁক মেয়ের গোয়া-যাপন, সেখানে বন্ধুত্বের হুল্লোড়, খুল্লমখুল্লা আড্ডা, ঝগড়াঝাঁটি... আবার এক বন্ধুর খুনের পরে বাকিদের এককাট্টা হয়ে প্রতিশোধের জন্য ঝাঁপিয়ে পড়া। আদ্যন্ত ‘প্যাট্রিয়ার্কি’তে মেয়েদের জায়গাটা ঠিক কোথায়, সে প্রশ্নও তোলে ‘অ্যাংরি ইন্ডিয়ান গডেসেস’। পরিচালক প্যান নলিনের মনে হয়েছিল, এমন একটা গল্প বানানো উচিত, যেখানে মেয়েরাই হবে সব। কেরিয়ার, সমাজ, ভালবাসা— কীভাবে সবকিছু নিয়ে বেঁচে রয়েছে তারা। জানিয়েছিলেন, বহুদিন ধরে মেল-বাডি ফিল্ম দেখার অভিজ্ঞতা থাকলেও মেয়েদের বন্ধুত্ব নিয়ে কিছুই দেখেননি সেভাবে! নিজের ছবিতে মেয়েদেরই হিরো বানিয়ে পুষিয়ে দিয়েছিলেন খামতিটা।
পিঙ্ক
মেয়েদের অধিকার এ ছবির গল্পের শরীর। আর মেয়েদের বন্ধুত্ব, গল্পের শিরদাঁড়া। এখনকার উচ্চ-মধ্যবিত্ত সমাজে মেয়েদের জায়গাটা ঠিক কোথায়, চোখে আঙুল দিয়ে সেটা দেখিয়ে দেয় ‘পিঙ্ক’। ছবির তিন মেয়ে প্রোটাগনিস্টের চরিত্রে তাপসী পন্নু, কীর্তি কুলহারি আর অ্যান্ড্রিয়া তারিয়াং। একসঙ্গে থাকে তিন বন্ধু। ছবি জুড়ে একে অপরকে আঁকড়ে বাঁচে তারা। গলা মিলিয়ে হেসে ওঠে তিনজনে। ফোনের উল্টোদিক থেকে বন্ধুর নামে খারাপ কথা শুনলে পাল্টা দিতে ছাড়ে না! আবার এক বন্ধুর প্রেমিক যখন তাকে ছেড়ে চলে যায়, আরেকজন পিছু ডেকে মুখের উপর প্রেমিকটিকে জানিয়ে দেয়, সে আসলে কাপুরুষ! গোটা লড়াইয়ে একে অপরকে শক্তি, সাহস জোগায় তিনজনে।

পার্চড
রাজস্থানের এক গ্রামের তিন বন্ধুর গল্প। কেউ স্বামীর হাতে অত্যাচারিত হয় সন্তান না হওয়ার ‘অপরাধে’। কেউ বিধবা, পুরুষসঙ্গে বঞ্চিত। কেউ নাচনেওয়ালি। দিনে যে পুরুষেরা তাকে দূরছাই করে, রাতে তারাই আসে তার ঘরে। তিনজনের বন্ধুত্ব তাদের সাহায্য করে শেকলগুলোকে ভাঙতে। খুলে নিঃশ্বাস নিতে। কখনও আবার বন্ধুত্বের মধ্যেই লুকিয়ে থাকে ভালবাসা। ছবির অন্যতম অভিনেত্রী তন্নিষ্ঠা চট্টোপাধ্যায় অন্য একটা ছবির কাজে রাজস্থানে ঘুরতে গিয়ে সেখানকার মেয়েদের জীবন সম্পর্কে অনেক কিছু জেনেছিলেন। সেগুলো বন্ধু লীনা যাদবকে বলায় তাঁর মাথাতেই আসে আইডিয়াটা। তার পরে লীনা নিজের একাধিক বান্ধবীর কাছ থেকে তাঁদের দিনযাপনের গল্প জানতে চেয়েছিলেন। সব মিলিয়েই বুনেছিলেন ‘পার্চড’। পরদার ফিমেল বন্ডিংয়ের গল্প, যাকে গড়ে তুলেছিল বাস্তবের ফিমেল বন্ডিং!

দেড় ইশকিয়া
ঠিক ফিমেল বন্ডিংয়ের গল্প নয় বটে। কিন্তু মাধুরী দীক্ষিত এবং হুমা কুরেশির চরিত্র দু’টো এখানে ‘পার্টনার ইন ক্রাইম’। তারই সঙ্গে মিলেমিশে গিয়েছে দু’জনের বন্ধুত্ব— হয়তো তার চেয়েও বেশি কিছু! মাধুরী আর হুমারও দিব্যি ভাব হয়ে গিয়েছিল শ্যুটিংয়ের সময়। হুমা জানিয়েছিলেন, মাধুরী কখনওই সুপারস্টারের মতো হাবভাব করতেন না সেট’এ। আর মাধুরী বলেছিলেন, হেন বিষয় নেই যা নিয়ে তাঁরা শ্যুটিংয়ের সময় গল্প করতেন না!
কুইন
একটি মেয়ের নিজেকে নতুন করে আবিষ্কারের গল্প। ফিমেল বন্ডিং তার একটা বড় জায়গা জুড়ে রয়েছে। ছবির নায়িকা রানির (কঙ্গনা রানাউত) সঙ্গে বিজয়লক্ষ্মীর (লিজা হেডন) দেখা হয় প্যারিসে। নতুন দেশে একলা পা-রাখা রানির সংকোচ কাটিয়ে আত্মবিশ্বাস জোগায় সে। একসঙ্গে অ্যাডভেঞ্চার করে। রানির উগরে দেওয়া দুঃখগুলোর সাক্ষী হয়। এমনিতে ক্যামেরার নেপথ্যে নাকি দুই অভিনেত্রীর মধ্যে কোনও রসায়নই তৈরি হয়নি! লিজা জানিয়েছেন, কঙ্গনা নিজের মতো থাকতে ভালবাসতেন। নিজের জগতে ঢুকে যেতেন মাঝে মাঝেই। কিন্তু পরদায় দুই চরিত্রের বন্ডিং হিন্দি ছবিতে সখীত্বের পাকাপোক্ত উদাহরণ হয়ে গিয়েছে।